Nafarroako Parlamentuko Mahaiak, 2019ko urtarrilaren 14an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Esther Korres Bengoetxea andreak aurkezturiko mozioa, zeinaren bidez Nafarroako Gobernua premiatzen baita eskola-garraioari buruzko arauak alda ditzan, landa-eremuetatik ikastetxeetara joan ahal izatea bermatzeko.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Hezkuntza Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko urtarrilaren 14an

Lehendakaria: Ainhoa Aznárez Igarza

MOZIOAREN TESTUA

EH Bildu Nafarroa talde parlamentarioari atxikitako foru parlamentari Esther Korres Bengoetxea andreak, Legebiltzarreko Erregelamenduan xedatuaren babesean, honako mozio hau aurkeztu du, Hezkuntza Batzordean eztabaidatu eta bozkatzeko:

Azken aldian, landa-eremuetako despopulazioaren aurka aritzeko akordioa gero eta handiagoa da. Fenomeno horrek arrazoi ugari ditu, baina horietako bat da bertako herritarrek oinarrizko zerbitzuak eskuratzeko duten zailtasuna, eta horrek desabantaila-egoeran jartzen ditu hiri-eremukoen aurrean.

Honi dagokionez, 16 urtetik aurrera ikasten segitzen duten gazteek eskola-garraioaren falta dute. Hau da, adin horretako ia biztanle guztiak, batxilergoko, LHko edo beste batzuetako ikasketak egiten ari dira, eta ez dute eskola-garraiorik zentroetara bertaratzeko.

Gainera, garraio publikoaren sareak eskariari behar bezala erantzuten ez dionez, gazte horien gurasoek egunero joan eta etorri egin behar dute herrietatik ikastetxeetara, aparteko denbora eta dirua xahututa.

Hori dela-eta, behean sinatzen duen foru parlamentariak honako erabaki proposamen hau aurkezten du:

Nafarroako Parlamentuak Nafarroako Gobernuari eskatzen dio eskola garraioaren inguruko araudia aldatzea, eta horrela landa-eremuetatik irakaskuntza-zentroetara eskola-garraioa bermatuko da, gutxienez ikasleek 18 urte bete eta garraioan autonomoak izan daitezkeen arte.

Iruñean, 2019ko urtarrilaren 9an

Foru parlamentaria: Esther Korres Bengoetxea